OBH 267/1999.
Az állampolgári jogok országgyűlési biztosa általános helyettesének jelentése
Előadó: Dr. Somosi György

Az eljárás megindítása

Az újhartyáni panaszos az állampolgári jogok országgyűlési biztosához intézett beadványában előadta, hogy a településen az M5-ös autópályán bevezetett díjfizetés következtében nagymértékben megnövekedett a közúti forgalom. A panaszos a házától mindössze néhány méterre lévő úton haladó járművek által keltett elviselhetetlen zajhatást sérelmezte.

Az állampolgári jogok országgyűlési biztosáról szóló 1993. évi LIX. törvény 16. § (1) bekezdése alapján az ügyben a lehető legmagasabb szintű testi és lelki egészséghez való alkotmányos jog érintettsége folytán vizsgálatot indítottam.

Vizsgálatom során megkerestem a Környezet- és Természetvédelmi Főfelügyelőség Vezetőjét, Újhartyán Polgármesterét, a Pest-megyei Rendőr-főkapitányság Vezetőjét, valamint a Pest Megyei Állami Közútkezelő Közhasznú Társaság ügyvezető igazgatóját, akiktől a feltehetően nem egyedi panasz orvoslása érdekében tett intézkedésekről kértem tájékoztatást. A válaszok ismeretében a Közlekedéstudományi Intézet Rt. Környezetvédelmi és Akusztikai Tagozatának vezetőjétől kértem további felvilágosítást.

A megállapított tényállás

A Közlekedéstudományi Intézet Rt. Környezetvédelmi és Akusztikai Tagozata 1996-ban elkészítette az M5 autópálya útdíjasításával kapcsolatos előzetes környezeti hatásvizsgálatot. A hatásvizsgálat bemutatja az M5 autópályáról átterelődő forgalom által érintett hatásterületet, helyszíni műszeres mérés alapján értékeli a hatásterület jelenlegi zaj, rezgés, légszennyezés és talaj állapotát, elemzi a hatásterület útdíjasítás után várható környezeti állapotát, végül javaslatokat tesz a káros hatások csökkentésére.

A forgalmi vizsgálat szerint az útdíj következtében járműtípustól függően a forgalom kb. 50-60 %-a hagyja el az autópályát. Ezt figyelembe véve optimista és pesszimista változatban kialakuló forgalmi, környezeti hatások vizsgálatára került sor.

A tanulmány a várható forgalmi helyzetet az alábbiak szerint összegezte:
1. Az 50. sz. főúton mind az optimista, mind a pesszimista változatban igen jelentős forgalomnövekedés várható.
2. Az 50. sz. főúttal párhuzamos 4604 és 5202 jelű úton is megváltozik a forgalom nagysága és lefolyása.
3. A folyosó tengelyére merőleges utak többségén nem várható jelentős változás a jelenlegi forgalmi viszonyokhoz képest. Kivételt képez a 4606 és a 46108 jelű út, ahol kismértékű, valamint az 5202 és 4604 jelű utat Dabas térségében az 50. sz. főúttal összekötő utak, ahol nagyobb mértékű forgalomnövekedés várható.

Az útdíjasítás hatásait mind az optimista, mind a pesszimista esetre megvizsgálták. Mindkét esetben nappal a jelenlegivel azonos sebességi viszonyokat feltételeztek. Az éjszakai zajszint meghatározását a jelenlegi, általában a megengedettnél nagyobb sebességű haladás mellett, a forgalmi intézkedések hatására csökkenő sebességű haladásra is kiterjesztették. Az Intézet álláspontja szerint az útdíjasítás hatására Újhartyán zajhelyzete észrevehetően nem változik meg.

Az elvégzett rezgésmérések olyan eredményt hoztak, hogy mind a jelenlegi, mind a távlati forgalom esetén a környezeti rezgésterhelés a megengedett értékeket nem lépi túl.

Helyszíni műszeres levegőtisztaság védelmi mérésekre a leginkább terhelt településeken, Alsónémediben, Dabason, Örkényben, Lajosmizsén, Inárcson és Ócsán került sor, Újhartyánban nem.

A javasolt intézkedések a közlekedésbiztonság fokozását, illetve a zajártalom csökkentését célozzák. Az Intézet az 50. sz. főút melletti lakóterületeken az éjszakai 40 km/h sebesség előírását, betartásának ellenőrzésére elektronikus kamera telepítését tartotta szükségesnek. A zajvédelmet döntően passzív (üvegvastagság növelés, tömítés, 3. szárny beépítése, nyílászárók felújítása, esetleg cseréje) akusztikai módszerekkel és kisebb mértékben zajárnyékoló fal építéssel javasolták megoldani.

A Pest megyei Rendőr-főkapitány arról tájékoztatott, hogy az inárcsi autópálya pihenőnél "kivéve célforgalom" kiegészítő táblával ellátott súlykorlátozást jelző táblát helyeztek el, amely a nehéz-tehergépjárművek kitiltását teszi lehetővé. Ennek betartását a helyi körzeti megbízottak és az Autópálya Rendőrörs beosztottai rendszeresen ellenőrzik. A tehergépjármű forgalom teljes mértékben nem szüntethető meg, mert Inárcs és Kakucs települések területén több fuvarozó cégnek van telephelye. A gyorshajtók kiszűrésére sebességellenőrző készülékeket alkalmaznak. Rendőrségi javaslatra helyeztek ki Újhartyánban az iskola, az óvoda és a templom előtti kereszteződésben 40 km/h sebességkorlátozást jelző táblát, amely a forgalom lassítására szolgál.

A Pest Megyei Állami Közútkezelő Közhasznú Társaság ügyvezető igazgatója beszámolt a 46108. j. úton mért forgalmi adatokról. Eszerint 1996-ban a mért szám 1920 jármű/nap, ebből 257 nehéztehergépjármű/nap; míg 1998-ban 1504 jármű/nap, ebből 73 nehéztehergépjármű/nap.

Az érintett útszakaszon az út teljes felületén és hosszában 1995-96-ban Finnaszfaltos és JU-20-as profiljavítást végeztettek. Azokon a szakaszokon, ahol szükséges az út felületének javítása, 2000-ben tervezik a burkolat felületi bevonatos zárását. 1999-ben készült el a 4606. j. út Újhartyánt elkerülő szakaszának burkolat-megerősítése. A 4606. jelzésű út vezeti le az átmenő forgalom legnagyobb részét az 5. számú főút felé.

Az útdíjasítás kedvezőtlen hatását ellensúlyozandó 4 pár autóbuszmegálló kiépítésére került sor a 405. számú úton, illetve a 46108. j. úton a Kossuth, Fő és Hunyadi útnál. Megtörtént a templom előtti csomópont átépítése is.

Az ügy jogszabályi háttere

A zaj- és rezgésvédelemről szóló 12/1983. (V.12.) Mt. rendelet 14. § (1) bekezdése úgy szól, hogy meglevő út, vasútvonal, polgári repülőtér forgalma által okozott, az új létesítményekre megengedett zaj-, illetőleg rezgésterhelési határértéket jelentősen túllépő zaj, illetve rezgés csökkentésére az üzemeltetőnek forgalomszervezési és egyéb intézkedéseket kell tennie. Ilyen intézkedések megtételét a környezetvédelmi hatóság is kezdeményezheti, továbbá a 10. § (3) bekezdésében foglaltakat is alkalmazhatja.
A zaj- és rezgésterhelési határértékek megállapításáról szóló 4/1984. (I.23.) EüM rendelet 3. számú melléklete a közlekedéstől származó zaj új tervezésű és megváltozott területfelhasználási területeken megengedett egyenértékű A-hangnyomásszintjeit tartalmazza. Eszerint az érintett területen nappal 65, éjjel 55 dB a megengedett egyenértékű A-hangnyomásszint.

Az érintett alkotmányos jog

Az országgyűlési biztos eljárása során a következő alkotmányos jogot vizsgálta az üggyel kapcsolatban.

A Magyar Alkotmány 70/D. § (1) bekezdése szerint a Magyar Köztársaság területén élőknek joguk van a lehető legmagasabb szintű testi és lelki egészséghez.

A vizsgálat megállapításai

A panaszos lakóháza a Hunyadi J. út - Hernádi utca kereszteződésénél lévő saroképület, melynek egyik oldala párhuzamos a Hunyadi J. úttal. A Közlekedéstudományi Intézet a méréseket a Hunyadi J. út 18. számú ház előtt végezte.

Az Intézet által a panaszos lakóházának közelében végzett zajszintmérés nappal 66,3, éjjel 61,8 dB értéket mutatott. Útdíjasítás esetén a Közlekedéstudományi Intézet vizsgálata szerint 0,9-1,4 dB zajterhelés növekedés várható. A tanulmány megállapítja, hogy Ócsa, Újhartyán és Kakucs zajhelyzete az útdíjasítás hatására észrevehetően nem változik meg.

A másik mérési pontot Újhartyánban a nemrégiben épített, a település szélén haladó 405. számú főút közelében, a Pipacs u. egyik ingatlana előtt jelölték ki. A mérési eredmények azt mutatták, hogy a zajterhelés nappal és éjjel egyaránt megfelel (54,2, illetve 48,5 dB) az új utakra vonatkozó határértékeknek.

A tanulmány szerint zajvédelmi szempontból az útdíjasítás az 50. sz. főút melletti településeket érinti a legkedvezőtlenebbül. A tanulmányban említett településeken az Intézet 
zajvédelmi intézkedések megvalósítását tartotta szükségesnek.

Újhartyánon a zajhatás az Intézet álláspontja szerint az útdíjasítás hatására észrevehetően nem változik meg, azonban megállapítható, hogy a zajszínt már az útdíjasítást megelőzően is magas volt, tehát egy eredetileg is magas érték érezhető növekedésével nem kellett számolni.

A közúti forgalom által okozott zajterhelés forgalomtechnikai intézkedésekkel csökkenthető.
Ennek keretében került sor a nehéz-tehergépjárműveket kitiltó jelzőtábla kihelyezésére. A rendőrhatóság rendszeres közúti ellenőrzéssel igyekszik a közúti közlekedés szabályait betartatni. A közlekedés biztonságát szolgálja a 40 km/h sebességkorlátozás bevezetése is. Sor került négy pár autóbusz megállóhely kiépítésére, valamint a templom előtti csomópont átépítésére.

Összegzés

Az érintett útszakaszon korábban jelentős, határértéket meghaladó volt a zajterhelés, ezért az Alkotmányban biztosított lehető legmagasabb szintű testi és lelki egészséghez való jog sérelme fennállt. Arról, hogy az útdíjasítást követően miként változott a zajterhelés Újhartyánban nincs tudomásunk, a Közlekedéstudományi Intézet konkrét mérési eredményei ugyanis még a pályadíj bevezetése előtti időszakból valók. A Közútkezelő forgalmi adataiból az mindenképpen megállapítható, hogy 1998-ban 1996-hoz képest érzékelhető forgalomcsökkenés következett be.

A rezgésvizsgálat megnyugtató eredményt hozott, a mért érték ugyanis jóval a megengedett határérték alatt maradt.

Mivel a Pest Megyei Közútkezelő Kht. a fentebb már leírt munkákat elvégezte, továbbá a 2000. évben újabb javítási munkák elvégzését tervezi, eljárásával kapcsolatban visszásságot nem állapítottam meg. Tekintettel azonban az 1996-os zajvédelmi vizsgálat kedvezőtlen eredményeire, felkérem a Közlekedéstudományi Intézetet ellenőrző zajmérés elvégzésére.

Budapest, 2000. április 28.

Dr. Polt Péter